nuusbrief: junie 2014
Beste vriend van Crown, lees gerus ons nuusbrief vir Junie 2014!
Wat 'n voorreg om 'n kind van die Here te wees. Wat 'n voorreg dat die Here soveel vertroue in ons het om ons as rentmeesters of bestuurders aan te stel.
Van 'n rentmeester word verwag om getrou te wees met dit wat hy ontvang. Die Here het sekere besittings aan ons toevertrou en ons talente en vermoeëns gegee om dit te bestuur.
Daar is twee ekonomieë: God se ekonomie en die wêreld se ekonomie. In God se ekonomie is God die Eienaar en ek die bestuurder van die besittings en geld wat hy aan my toevertrou en wat ek volgens sekere riglyne of beginsels moet bestuur. In die wêreld se ekonomie behoort alles aan my en ek maak soos ek goeddink.
As ons getroue rentmeesters is sal ons sekere voordele geniet:
- Eerstens sal ons 'n meer intieme verhouding met God hê. In Mat. 25:21 sê die Meester aan die dienskneg wat getrou was in die uitvoering van sy finansiële plig
“Gaan in die vreugde van die Heer”.
- Tweedens gebruik God geld om ons karakter te vorm. Afhangend van hoe dit gebruik word, word dit 'n seën of 'n vloek. Die persoon word of die meester van die geld of die geld word die meester van die persoon. Dwarsdeur die Skrif is daar 'n korrelasie tussen die ontwikkeling van iemand se karakter en hoe hy sy geld bestuur. Geld vorm mense deur die proses waardeur dit verkry word, dit gespaar word en uitgegee of weggegee word.
- Derdens sal ons ons finansies in orde kry. Wanneer ons die beginsels van God se ekonomie in ons geldsake toepas, sal ons uit die skuld begin kom, met meer wysheid spandeer, vir toekomstige doelwitte spaar en nog meer gee vir die werk van Christus.
Wanneer ons nie volgens die beginsels van God se ekonomie werk nie, sukkel ons en maak ons foute met negatiewe gevolge. Een van die negatiewe uitvloeisels is die maak van skuld. Die omvang van skuld op regeringsvlak, in die sakesektor en ten opsigte van individue neem teen 'n verbysterende tempo toe. Verbruiker-skuld eskaleer per sekonde, die skuldborrel is 'n tydbom wat wag om af te gaan. Verbruikers maak skuld om kos te koop. In Suid Afrika is die huishoudelike skuld tot inkomste verhouding tans 78%. Dit beteken uit elke R100.00 is daar na belasting R22.00 beskikbaar vir kos, huishoudelike uitgawes, skoolgeld , elektrisiteit, versekering ens. Om elke maand iets te spaar bestaan feitlik nie meer nie. Vir sowat 60% van ekonomies aktiewe mense is dit onmoontlik om een of meer van hulle skuldverpligtings na te kom...
Honderde mense en besighede word elke jaar geforseer om hulle bankrot te laat verklaar. Verhoudings lei onder finansiële druk, in gesinne dra dit by tot meer as die helfte van egskeidings. Onvoldoende inkomste en frustrerende werksomstandighede is algemeen. Versmorende materialisme beroof mense van hulle geestelike lewenskrag en blydskap. Die lener word die slaaf van die een wat uitleen. (Spreuke 22:7)
As ons na die feite kyk lyk dit of alles buite beheer is, maar God is steeds in beheer. Almal wil graag voorspoedig wees maar dit is noodsaaklik dat ons getrou is in die hantering van ons finansies.
God het vir ons die antwoord gegee vir ons finansiële probleme!
Die beginsels van hoe om ons finansies te hanteer lê in God se Woord.
Baie mense sukkel want hulle ken nie hierdie beginsels nie en kan daarom nie daarvolgens leef nie. In die Bybel is daar meer as 2,350 verse wat ons alles leer oor hoe om geld volgens God se riglyne te hanteer. Die Here het vir ons die materiaal in die hand gegee om mense te help om die beginsels te leer, en as dit toegepas word, help dit om die finansiële bindings te breek.
Oor baie jare het vele mense met die Crown Kleingroepstudies geleer hoe om God se beginsels toe te pas. Die Crown materiaal begin by voorskoolse kinders en gaan reg deur die gesin tot by besigheidsmense. Dit leer die beginsels vir elkeen op sy vlak deur die medium wat hy verkies, hetsy papier of elektronies.
Weereens baie dankie aan ons donateurs vir hulle gereelde bydraes, ons kleingroepleiers en fasiliteerders vir hulle onbaatsigtige bydraes aan tyd en energie. Dit is julle tyd wat julle gee en julle liefde vir die Woord wat God raaksien en eer. Ons Career Direct konsultante wat landwyd direkte inspraak maak in mense se lewens en help om hulle potensiaal te ontsluit. Baie dankie ook aan almal wat so getrou vir die bediening bid.
Indien u sou belangstel om as Career Direct konsultant opgelei te word of wil betrokke raak met die Crown Ministries Bybelse Finansiële Studie of enige van die ander studies oor hoe om geld op God se manier te hanteer, kontak asseblief vir Adriaan by 021 975 0226 of e-pos adriaan@crown.org.za Besoek ook gerus ons webwerf by www.crown.org.za
Indien u gemeente wil betrokke raak met Kleingroepstudies of net meer wil uitvind oor al die materiaal wat ons tot u beskikking kan stel om te leer en vry te maak, kontak ons asseblief.
Ons seën u in die naam van Jesus Christus.